138/2006. (VI. 29.) Korm. rendelet

egyes szociálisan rászorult családok 2006. évi gázár- és távhő-szolgáltatási támogatásáról

A földgázellátásról szóló 2003. évi XLII. törvény 55. §-ának r) pontjában kapott felhatalmazás alapján, és - a távhő-szolgáltatási támogatás vonatkozásában - az Alkotmány 35. §-ának (2) bekezdése szerinti jogkörében a Kormány a következőket rendeli el:

1. § (1) E rendelet szabályait egyes szociálisan rászorult,

a) vezetéken szolgáltatott földgázt, propán- és bután gázt, valamint ezek elegyét (a továbbiakban együtt: gáz) háztartási célra használó családok 2006. augusztus 1-jétől 2006. december 31-éig történő támogatására (a továbbiakban: gázártámogatás),

b) távhőszolgáltatást igénybe vevő családok 2006. október 1-jétől 2006. december 31-éig történő támogatására (a továbbiakban: távhőtámogatás)

kell alkalmazni.

(2) E rendelet alkalmazásában

a) háztartás: a szociális igazgatásról és szociális ellátásokról szóló 1993. évi III. törvény (a továbbiakban: Szt.) 4. §-a (1) bekezdésének f) pontjában meghatározottak,

b) háztartási cél: főzés, sütés, vízmelegítés, fűtés és hűtés céljára szolgáló berendezések gázzal történő működtetése,

c) jövedelem: az Szt. 4. §-a (1) bekezdésének a) pontjában meghatározottak,

d) magasabb összegű családi pótlék: a családok támogatásáról szóló 1998. évi LXXXIV. törvény (a továbbiakban: Cst.) 11. §-a (1) bekezdésének g), h) vagy i) pontjában meghatározott összegű családi pótlék,

e) nagycsaládos: a Cst. 11. §-a (1) bekezdésének e) vagy f) pontjában meghatározott összegű családi pótlékban részesülő, továbbá a nevelőszülőként, hivatásos nevelőszülőként legalább három gyermek után a Cst. 11. §-a (1) bekezdésének j) pontjában meghatározott összegű családi pótlékban részesülő személy,

f) nyugellátás: a társadalombiztosítási nyugellátásról szóló 1997. évi LXXXI. törvény 6. §-a szerinti ellátások,

g) nyugdíjszerű ellátás: a Nyugdíjfolyósító Igazgatóság, a Magyar Államvasutak Zrt. Nyugdíj Igazgatóság (a továbbiakban együtt: nyugdíjfolyósító szervek) által folyósított átmeneti járadék, egészségkárosodási járadék, rokkantsági járadék, rendszeres szociális járadék, központi szociális segély, házastársi pótlék, házastárs után járó jövedelempótlék, nemzeti gondozási díj, hadigondozotti pénzellátás, illetve nemzeti helytállásért elnevezésű pótlék,

h) fogyatékossági támogatás: a fogyatékos személyek jogairól és esélyegyenlőségük biztosításáról szóló 1998. évi XXVI. törvény 22. §-a szerinti ellátás.

(3) A gázfogyasztás mérésére, a gázártámogatás érvényesítésére és elszámolására, valamint az ellenőrzésre és a jogosulatlanul igénybe vett támogatás visszafizetésére a kedvezményes gázellátás igénybevételéről szóló 50/2003. (VIII. 14.) GKM rendelet (a továbbiakban: R.) szabályait az e rendelet szerinti eltérésekkel kell alkalmazni.

2. § (1) Gázártámogatásra jogosult a fogyatékossági támogatásban vagy magasabb összegű családi pótlékban részesülő, illetőleg nagycsaládos személy, amennyiben háztartásában

a) az éves háztartási célú gázfogyasztás meghaladja az 51 000 MJ-t, de nem éri el a 170 000 MJ-t, és

b) az egy főre jutó havi jövedelem nem haladja meg az öregségi nyugdíj mindenkori legkisebb összegének 200%-át, egyszemélyes háztartás esetén 300%-át.

(2) Távhőtámogatásra jogosult

a) a nyugellátásban, baleseti nyugellátásban vagy nyugdíjszerű ellátásban részesülő, vagy

b) a fogyatékossági támogatásban vagy magasabb összegű családi pótlékban részesülő, illetőleg nagycsaládos

személy, ha háztartásában távhőszolgáltatást vesznek igénybe és az egy főre jutó havi jövedelem nem haladja meg az öregségi nyugdíj mindenkori legkisebb összegének 200%-át, egyszemélyes háztartás esetén 300%-át.

3. § (1) A gázár-, illetve távhőtámogatásra (a továbbiakban együtt: támogatás) való jogosultságot az életvitelszerű lakóhely vagy tartózkodási hely szerint illetékes települési (fővárosi kerületi) önkormányzat jegyzője (a továbbiakban: jegyző) állapítja meg.

(2) A háztartásban élés megállapításánál a személyiadat- és lakcímnyilvántartás az irányadó. Ha a jogosult a tartózkodási helye szerint igényli a támogatást, a jegyző erről értesíti a lakóhely szerinti jegyzőt.

(3) A támogatás ugyanazon háztartásban csak egy jogosultnak állapítható meg.

(4) A jogosult a gázár- és a távhőtámogatást nem veheti igénybe egyidejűleg.

(5) A támogatással kapcsolatos ügyekben felettes szervként a megyei szociális és gyámhivatal jár el.

4. § (1) A gázártámogatás összege

a) évi 51 001-102 000 MJ gázfogyasztásra 0,469 Ft/MJ,

b) évi 102 001-170 000 MJ gázfogyasztásra 0,714 Ft/MJ.

(2) Társasházi fogyasztó esetén a gázártámogatás mértékét az R. 5. §-ának (2) bekezdése szerint kell meghatározni. A jogosult részére járó gázártámogatás összegét az egy lakásra számított átlagos fogyasztás alapján kell megállapítani.

(3) A távhőtámogatás havi összege 2500 forint.

5. § (1) A támogatás iránt kérelmet az 1. számú melléklet szerinti igénylőlapon a 6. § (3) bekezdése szerinti időpontig lehet benyújtani a jegyzőhöz. Az igénylőlapot a Magyar Államkincstárnak az igénylő lakóhelye vagy tartózkodási helye szerint illetékes területi Igazgatósága - a fővárosban és Pest megyében a Budapesti és Pest Megyei Regionális Igazgatóság - (a továbbiakban együtt: Igazgatóság) 2006. augusztus 1-jéig megküldi a fogyatékossági támogatásban vagy magasabb összegű családi pótlékban részesülő, illetőleg nagycsaládos személyeknek.

(2) A kérelemhez mellékelni kell

a) a nyugellátás, baleseti nyugellátás, nyugdíjszerű ellátás, fogyatékossági támogatás, illetve a magasabb összegű vagy nagycsaládosként igénybe vett családi pótlék folyósítását igazoló iratot vagy annak fénymásolatát,

b) az előző havi jövedelemre vonatkozó adatokat igazoló iratot vagy annak fénymásolatát,

c) gázártámogatás esetén a kérelem benyújtását megelőző hónapra kiállított gázszámlát (részszámlát), illetve - ha a társasház egy közös gázmérővel rendelkezik - a közös képviselő vagy a képviselettel megbízott személy vagy szervezet által kiadott igazolást a gázmérő azonosító számáról,

d) a távhőtámogatás esetén a kérelem benyújtását megelőző hónapra kiállított távhő-szolgáltatási számlát, illetőleg a távhőszolgáltatás díját társasház vagy lakásszövetkezet útján megfizetők esetében a társasház vagy lakásszövetkezet képviseletére jogosult személy (közös képviselő) szervezeti és működési szabályzat alapján kiállított, a szolgáltatás igénybevételéről kiadott igazolását.

6. § (1) A jegyző a támogatásra való jogosultságot - az 1. § (1) bekezdésének figyelembevételével - a kérelem benyújtása hónapjának első napjától kezdődően a 2006. december 31-éig terjedő időszakra állapítja meg.

(2) Ha a gázártámogatás iránti kérelmet 2006. augusztus 15-éig, illetve a távhőtámogatás iránti kérelmet 2006. augusztus 31-éig benyújtják, a gázártámogatás 2006. augusztus 1-jétől, a távhőtámogatás 2006. október 1-jétől kezdődően kerül megállapításra.

(3) Támogatást a 2006. október 31-éig benyújtott kérelem alapján lehet megállapítani.

(4) A jegyző

a) gázártámogatásra való jogosultság megállapítása esetén a területileg illetékes szolgáltatót és az Energia Központ Kht.-t a 2. számú melléklet szerinti,

b) ha a távhőtámogatásra való jogosultság megállapítása a 2. § (2) bekezdésének a) pontja szerinti ellátásra tekintettel történik, a nyugdíjfolyósító szervet a 3. számú melléklet szerinti,

c) ha a távhőtámogatásra való jogosultság megállapítása a 2. § (2) bekezdésének b) pontjára tekintettel történik, az Igazgatóságot a 4. számú melléklet szerinti

adatokat tartalmazó csoportos lista megküldésével minden hónap 5. napjáig elektronikus úton tájékoztatja a támogatás megállapításáról.

(5) Ha a jogosult háztartása nem rendelkezik önálló gázmérővel, a jegyző a társasház közös képviselőjét is értesíti a gázártámogatás megállapításáról a jogosult és a közös költséget megfizető személy nevének feltüntetésével.

(6) A nyugdíjfolyósító szerv, illetőleg az Igazgatóság a megküldött lista alapján gondoskodik a 4. § (3) bekezdése szerinti támogatási összegnek az általa folyósított ellátással egyidejű, a távhőtámogatás összegének külön feltüntetésével történő folyósításáról. Ha a távhőtámogatásban részesülő személynek a családi pótlékot családtámogatási kifizetőhely folyósítja, a távhőtámogatást a jogosultságot megállapító jegyző székhelye szerint illetékes Igazgatóság a tárgyhónapot követő hónap 15. napjáig folyósítja. Ha az első folyósításra nem a kérelem benyújtását követő hónapban kerül sor, a korábbi jogosultsági hónapra járó Összeget az első folyósításkor kell kifizetni.

(7) A területileg illetékes szolgáltató a gázártámogatás összegét az általa kiállított számlában havonta érvényesíti. Társasház esetén - ha a támogatásra jogosult háztartása önálló gázmérővel nem rendelkezik - a szolgáltató a társasház részére kiállított számlában érvényesíti a gázártámogatást. Ebben az esetben a közös képviselő a gázköltség megfizetése során a háztartásra eső összeget a támogatás beszámításával állapítja meg.

(8) A gázártámogatás első ízben a (4) bekezdés a) pontja szerinti értesítés szolgáltatóhoz történő beérkezését követő első számlában érvényesíthető. Ha az első érvényesítésre nem a kérelem benyújtását követő hónapban kerül sor, a korábbi jogosultsági hónapra járó összeget az első folyósításkor kell érvényesíteni. A számlán a szolgáltató feltünteti az érvényesített gázártámogatás összegét.

(9) Ha a jogosult háztartásában a gázfogyasztás 2006. évben a 170 000 MJ-t meghaladja, a gázártámogatást vissza kell fizetni.

7. § A nyugdíjfolyósító szervek által folyósított támogatás összegét, valamint a támogatás folyósításának költségeit a központi költségvetés a Nyugdíjbiztosítási Alap részére megtéríti.

8. § (1) Ez a rendelet 2006. július 15-én lép hatályba.

(2) 2006. október 1-jén hatályát veszti

a) a nyugdíjasok távhő-szolgáltatási támogatásáról szóló 212/2005. (X. 5.) Korm. rendelet (a továbbiakban: R.),

b) az R. módosításáról szóló 236/2005. (X. 25.) Korm. rendelet,

c) az R. módosításáról szóló 98/2006. (IV. 25.) Korm. rendelet.

(3) Azoknak, akik 2006. szeptember 30-án az R. alapján támogatásban részesülnek, 2006. október 1-jétől 2006. december 31-éig terjedő időszakra külön kérelem benyújtása nélkül kell továbbfolyósítani - a 4. § (3) bekezdése szerinti összegben - a távhőtámogatást.

1. számú melléklet a 138/2006. (VI. 29.) Korm. rendelethez
Igénylőlap 
a távhő- vagy gázártámogatás megállapításához
I. Alapadatok
1. A kérelmező személyre vonatkozó személyi adatok:

Neve: ...........................................................................................................................................

Születési neve: .............................................................................................................................

Anyja neve: .................................................................................................................................

Születési hely, év, hó, nap: ..........................................................................................................

Lakcíme: ......................................................................................................................................

Társadalombiztosítási Azonosító Jele: .........................................................................................

2. A kérelmezővel együtt élő személyek adatai:

	 Név
	 Születési idő
	 Rokonsági kapcsolat

	 
	 
	 

	 
	 
	 

	 
	 
	 

	 
	 
	 

	 
	 
	 

	 
	 
	 

	 
	 
	 


3. Jövedelmi adatok:

	 A jövedelem típusa
	 Kérelmező
	 A kérelmezővel együtt élő személyek

	 1. Keresőtevékenységből származó jövedelem
	 
	 
	 
	 
	 
	 

	 2. Gyermekgondozási támogatásból származó jövedelem
	 
	 
	 
	 
	 
	 

	 3. Nyugellátás és egyéb nyugdíjszerű rendszeres szociális ellátások
	 
	 
	 
	 
	 
	 

	 4. Önkormányzat és munkaügyi szervek által folyósított ellátások
	 
	 
	 
	 
	 
	 

	 5. Egyéb jövedelem
	 
	 
	 
	 
	 
	 

	 Összes jövedelem
	 
	 
	 
	 
	 
	 


4. Kérjük jelölje X-szel, hogy milyen támogatást kíván igénybe venni!

□ távhő-szolgáltatási támogatást kívánok igénybe venni

□ gázártámogatást kívánok igénybe venni

II. A gázártámogatás igénylése esetén kitöltendő adatok
A támogatás igénylésének jogcíme:

□ nagycsaládosként részesülök családi pótlékban

□ magasabb összegű családi pótlékban részesülök

□ fogyatékossági támogatásban részesülök

A gázszolgáltató megnevezése:

A gázmérő azonosító száma: ........................................................................................................

Önálló gázmérővel nem rendelkező társasházi fogyasztó esetén a közös költséget megfizető személy neve: ...............................................................................................................................

III. A távhőtámogatás igénylése esetén kitöltendő adatok
A támogatás igénylésének jogcíme:

□ nyugellátásban, baleseti nyugellátásban, nyugdíjszerű ellátásban részesülök

□ nagycsaládosként részesülök családi pótlékban

□ magasabb összegű családi pótlékban részesülök

□ fogyatékossági támogatásban részesülök

Nyugellátásban, baleseti nyugellátásban, nyugdíjszerű ellátásban részesülő személy esetén, a nyugdíjfolyósítási törzsszáma: ....................................................................................................

Nagycsaládos, magasabb összegű családi pótlékban vagy fogyatékossági támogatásban részesülő személy esetén a folyósító szerv:

a családtámogatási kifizetőhely / a Magyar Államkincstár ............................... Területi Igazgatósága (a megfelelő aláhúzandó).

Bankszámlaszám (akkor kell megadni, ha a folyósítást bankszámlára kéri, és a családi pótlékot a családtámogatási kifizetőhely folyósítja): ...................................................................

A folyószámlát vezető pénzintézet neve: .....................................................................................

IV. Nyilatkozatok
□ Tudomásul veszem, hogy amennyiben a gázfogyasztás a háztartásban 2006. évben a 170 000 MJ-t meghaladja, a gázártámogatást vissza kell fizetnem.

□ A jogosultság elbírálásához szükséges adatkezeléshez hozzájárulok.

□ Büntetőjogi felelősségem tudatában kijelentem, hogy a kérelemben feltüntetett adatok a valóságnak megfelelnek.

Dátum: ......................év ...........................hó ..........nap

................................................

kérelmező

Tájékoztató 
az igénylőlap kitöltéséhez
A megfelelő választ X-szel kell jelölni, illetve a hiányzó adatokat kitölteni.

Az igénylőlap I. pontja azokat az adatokat tartalmazza, amelyeket minden kérelmezőnek ki kell töltenie, függetlenül attól, hogy milyen támogatást igényel. Az I/4. pontban kell megjelölni, hogy a kérelmező gázár- vagy távhőtámogatást kíván-e igénybe venni. A két támogatás közül csak az egyik igényelhető. A továbbiakban gázártámogatás megjelölése esetén a II. és a IV. pontot, távhőtámogatás esetén pedig a III. és a IV. pontot kell kitölteni.

Jövedelmi adatok
Jövedelem: a személyi jövedelemadóról szóló törvényben jövedelemként meghatározott, belföldről vagy külföldről származó vagyoni érték (bevétel), függetlenül attól, hogy adómentesnek vagy adókötelesnek minősül, ideértve a bármely ország jogszabálya alapján folyósított nyugdíjat.

A jövedelmi adatok alatt havi nettó jövedelmet kell érteni, ezért a kérelemben a személyi jövedelemadóval, a társadalombiztosítási járulékkal, magán-nyugdíjpénztári tagdíjjal és a munkavállalói járulékkal csökkentett nettó jövedelmi adatokat kell feltüntetni.

Nem minősül jövedelemnek, így a jövedelmek között sem kell feltüntetni: a temetési segély, az alkalmanként adott átmeneti segély, a lakásfenntartási támogatás, a rendkívüli gyermekvédelmi támogatás, a nevelőszülők számára fizetett nevelési díj és külön ellátmány, az anyasági támogatás, a tizenharmadik havi nyugdíj, valamint a súlyos mozgáskorlátozott személyek pénzbeli közlekedési kedvezményei, a vakok személyi járadéka és a fogyatékossági támogatás, továbbá a fogadó szervezet által az önkéntesnek külön törvény alapján biztosított juttatás.

A lakásban együtt élő személyek jövedelmét külön-külön kell feltüntetni. Jövedelemként a kérelem benyújtását megelőző hónapban szerzett jövedelmet kell feltüntetni.

A jövedelem típusai
1. Keresőtevékenységből származó jövedelemnek minősül minden olyan bevétel, amely munkavégzésből származik például: munkabér, megbízási díj, vállalkozásból származó jövedelem.

2. Gyermekgondozási támogatások: terhességi-gyermekágyi segély, gyermekgondozási díj, gyermekgondozási segély, gyermeknevelési támogatás, családi pótlék, gyermektartásdíj.

3. Nyugellátás és egyéb nyugdíjszerű rendszeres szociális ellátások: öregségi, rokkantsági, baleseti rokkantsági nyugdíj, özvegyi és szülői nyugdíj, árvaellátás és baleseti hozzátartozói nyugellátások, bányásznyugdíj, a korengedményes nyugdíj, egyes művészeti tevékenységet folytatók öregségi nyugdíja, a szolgálati nyugdíj, előnyugdíj, a mezőgazdasági szövetkezeti járadék, a mezőgazdasági szakszövetkezeti járadék és a mezőgazdasági szakszövetkezeti tagok növelt összegű járadéka; rendszeres szociális járadék, átmeneti járadék, bányász dolgozók egészségkárosodási járadéka, rokkantsági járadék, nemzeti gondozási díj, nemzeti helytállásért pótlék, házastársi pótlék, házastárs után járó jövedelempótlék, hadigondozotti pénzellátások.

4. Önkormányzat és munkaügyi szervek által folyósított ellátások: különösen az időskorúak járadéka, a rendszeres szociális segély, az ápolási díj, a munkanélküli járadék, álláskeresési járadék, álláskeresési segély, képzési támogatásként folyósított keresetpótló juttatás.

5. Egyéb jövedelem: például a táppénz, az ösztöndíj, nevelőszülői díj, szociális gondozói díj, végkielégítés, illetve minden olyan jövedelem, amely az előző sorokban nem került feltüntetésre.

A jövedelemnyilatkozatban szereplő jövedelmekről a jövedelem típusának megfelelő iratot vagy annak másolatát a kérelemhez mellékelni szükséges.

A támogatás igénylésének jogcíme:
- nagycsaládosként családi pótlékban részesülő személy: aki három vagy több gyermek után részesül családi pótlékban, ideértve a családi pótlék összegének számításakor beszámító gyermekeket is, továbbá azt a nevelőszülőt, illetve hivatásos nevelőszülőt, aki legalább három gyermeket nevel,

- magasabb összegű családi pótlékban részesülő személy: aki, tizennyolc év alatti tartósan beteg, súlyosan fogyatékos gyermekére tekintettel emelt összegű családi pótlékban részesül, illetve az a tizennyolcadik életévét betöltött személy, aki magasabb összegű családi pótlékban részesül,

- fogyatékossági támogatásban részesülő személy: aki a fogyatékos személyek jogairól és esélyegyenlőségük biztosításáról szóló 1998. évi XXVI. törvény szerinti fogyatékossági támogatásban részesül.

Távhőtámogatás esetén továbbá:

- nyugellátásban, baleseti nyugellátásban, nyugdíjszerű ellátásban részesülő személy: aki az alább felsorolt ellátások valamelyikében részesül: öregségi, rokkantsági, baleseti rokkantsági nyugdíj, özvegyi és szülői nyugdíj, árvaellátás és baleseti hozzátartozói nyugellátások, bányásznyugdíj, a korengedményes nyugdíj, egyes művészeti tevékenységet folytatók öregségi nyugdíja, a szolgálati nyugdíj, előnyugdíj, a mezőgazdasági szövetkezeti járadék, a mezőgazdasági szakszövetkezeti járadék és a mezőgazdasági szakszövetkezeti tagok növelt összegű járadéka; rendszeres szociális járadék, átmeneti járadék, bányász dolgozók egészségkárosodási járadéka, rokkantsági járadék, nemzeti gondozási díj, nemzeti helytállásért pótlék, házastársi pótlék, házastárs után járó jövedelempótlék, hadigondozotti pénzellátások.

A kérelemhez mellékelni kell az ellátás folyósítását igazoló iratot vagy annak fénymásolatát.
2. számú melléklet a 138/2006. (VI. 29.) Korm. rendelethez
Értesítés 
a gázártámogatásra jogosultakról
(............ hónap)

Megye: ..........................................................................................................................................

Település: .....................................................................................................................................

Név: ..............................................................................................................................................

Születési hely: ..............................................................................................................................

Születési idő: ................................................................................................................................

Lakcím (fogyasztási hely): ...........................................................................................................

A jogosultság kezdő időpontja: ....................................................................................................

A gázmérő azonosító száma: ........................................................................................................

Dátum: ...................... év ........................... hó .......... nap

P. H.

................................................

a jegyző aláírása

Az értesítésen azon jogosultakat kell feltüntetni, akiknek a támogatása az értesítés hónapját megelőző hónapban került megállapításra.
Az értesítést a 2. § (1) bekezdése szerinti jogcímek (fogyatékossági támogatás, magasabb összegű vagy nagycsaládosként igénybe vett családi pótlék) szerinti bontásban kell megküldeni.
3. számú melléklet a 138/2006. (VI. 29.) Korm. rendelethez
Értesítés 
a távhő-szolgáltatási támogatásra jogosultakról
(............ hónap)

Megye: ..........................................................................................................................................

Település: .....................................................................................................................................

Név: .............................................................................................................................................

Születési hely: .............................................................................................................................

Születési idő: ...............................................................................................................................

Lakcím: .......................................................................................................................................

Nyugdíjtörzsszám: .......................................................................................................................

A jogosultság kezdő időpontja: ....................................................................................................

Dátum: ...................... év ........................... hó .......... nap

P. H.

................................................

a jegyző aláírása

4. számú melléklet a 138/2006. (VI. 29.) Korm. rendelethez
Értesítés 
a távhő-szolgáltatási támogatásra jogosultakról
(............ hónap)

Megye: .........................................................................................................................................

Település: ....................................................................................................................................

Név: .............................................................................................................................................

Születési hely: .............................................................................................................................

Születési idő: ...............................................................................................................................

Lakcím: .......................................................................................................................................

Bankszámlaszám: ........................................................................................................................

A jogosultság kezdő időpontja: ...................................................................................................

Dátum: ..................... év ........................... hó .......... nap

P. H.

................................................

a jegyző aláírása

Az értesítést a 2. § (2) bekezdés b) pontjában szereplő jogcímek szerinti bontásban kell megküldeni.
